google/wiki40b huggingface dataset:
Argentinas U23-herrelandslag i fotball

Debut, sølvmedalje og lange opphold

Argentina var for første gang med i Sommer-OL 1928 i Amsterdam der de endte opp med sølvmedalje, etter å ha tapt finalen etter omkamp mot Uruguay.
Etter flere års opphold var de hvite og himmelblå (Albicelestes) tilbake under Sommer-OL 1960 i Roma, men kom seg ikke videre fra gruppespillet. Bedre gikk det ikke fire år senere under Sommer-OL 1964 i Tokyo, der Argentina endte sist i sin gruppe.
De neste olympiske lekene hvor Argentina deltok var under Sommer-OL 1988 i Seoul, der de ble slått ut i kvartfinalen mot Brasil.

Tilbake på pallen

Argentina kvalifiserte seg ikke for 1992-utgaven, men var tilbake under Sommer-OL 1996 i Atlanta. For første gang i OL-historien tillott Den internasjonale olympiske komité lagene å registrere tre spillere over 23 år, og Argentina valgte seg Diego Simeone, José Chamot og Roberto Sensini. Laget tok seg helt til finalen for, der det endte med nytt tap, denne gang for Nigeria.

Olympiske gullmedaljer

Sommer-OL 2000 ble avholdt uten argentinsk deltagelse, men de hvite og himmelblå var tilbake under Sommer-OL 2004 i Aten. Turneringens toppscorer Carlos Tevez førte Argentina til sin første olympiske gullmedalje etter å ha scoret til sammen 8 mål, blant annet finalens eneste mot Paraguay.
Argentina gjentok OL-gullet under Sommer-OL 2008 i Beijing, etter å ha revansjert finaletapet mot Nigeria i 1996. Ángel Di María scoret finalens eneste mål og delte den argentinske toppscorertittelen med Sergio Agüero, Ezequiel Lavezzi og Lionel Messi.
Stjernebetegnelse

Betegnelser av stjerner (og andre himmellegemer) utføres av Den internasjonale astronomiske union (IAU). Mange av stjernenavnene som er i bruk i dag ble arvet fra tiden før IAU eksisterte. Andre navn, hovedsakelig for variable stjerner (inkludert novaer og supernovaer), blir lagt til hele tiden.
Omtrent 10 000 stjerner er synlig for det blotte øyet. Kataloger før moderne tid oppførte kun de lyseste av disse. Hipparkhos telte opp ca. 850 stjerner i det andre århundre f.Kr., og i 1603 listet Johann Bayer omtrent det dobbelte av dette. Bare et mindretall av disse har egennavn, alle andre er betegnet etter katalogiseringer.
AMX-40

AMX-40 er en fransk stridsvogn bygget for eksport. Den har en 120 mm kanon med en 20 mm maskinkanon montert koaksialt (samme akse) med hovedskytset. Vognen ble utviklet av GIAT, men stridsvognen Leclerc (designet for å erstatte AMX 30) ble isteden tatt i bruk av det franske forsvaret, og GIAT hadde ikke suksess på eksportmarkedet heller. AMX-40 er ikke lenger tilgjengelig for kjøp.

Historie

Utviklingen av AMX-40 begynte i 1980 som nytegnet design uten tidligere forbilder. I 1983 ble den første prototypen ferdigstilt og presentert for utstillingen Eurosatory for dette året. Ytterligere to prototyper ble produsert i 1984; den fjerde og siste ble fabrikkert i 1985. Imidlertid greide man ikke å skaffe seg utenlandsk salg, den nærmeste synes å ha vært Spania. I 1990 oppga fabrikanten å tilby den for eksport.
Norgesmesterskapet på ski 1964

Norgesmesterskapet på ski 1964 var norgesmesterskapet i de nordiske grenene skihopping, langrenn og kombinert.
Mesterskapet ble arrangert på Voss og Furnes.
Robert de Sorbon

Bakgrunn

Robert de Sorbon kom fra en fattig familie i Ardennene, sluttet seg til den geistlige stand og studerte i Reims og Paris.

I kongens nærhet, skolegrunnlegger

Han ble lagt merke til ved sin fromhet, og dette trekket var en viktig grunn til at hertugen av Artois og kong Ludvig IX av Frankrike ble hans beskyttere. Omkring 1251 ble han kannik i Cambrai. Kort etter fikk han kannikembede i Paris.
Omkring år 1253 begynte han å undervise. I 1257 åpnet han Maison de Sorbonne på Montagne Sainte-Geneviève i Paris som et lærested som skulle utdanne et tyvetalls fattige studenter i teologi. Kongen gav lærestedet økonomisk støtte, og pave Alexander IV godkjente det i 1259. Med tiden vokste lærestedet til et større sentrum for utdannelse, og ble spiren til det som senere ble kalt Universitetet i Paris. Robert de Sorbon var dets kansler, og underviste og preket der fra 1258 og frem til sin død i 1274.
I 1258 ble han kongens skriftefar, og ble også en av hans nærmeste rådgivere. Han var venn av Jean de Joinville, skjønt de to konkurrerte med hverandsre om kongens gunst. Kongen skjenket han i 1258 og 1263 ytterligere to hus, som han innrettet som kollegier for filosofi og andre humanistiske fag. 
I 1266 ble han utnevt til erkediakon i Laon.
Biblioteket ved Universitetet i Reims, som åpnet i 2006, er oppkalt etter Robert de Sorbon.
Lycas

Utseende

Middelsstore, slankvingede, brune smygere. Forvingen er brun med hvite flekker, undersiden av bakvingen kvit med et brunt tverrbånd.

Utbredelse

Slekten er en av få representanter for den store gruppen Erionotini i den nye verden, og er utbredt i Mellom- og Sør-Amerika.
Glyf

Lingvistikk

I lingvistisk sammenheng tilsvarer glyfen en allograf og tegnet et grafem.

Arkeologi

I arkeologi er en glyf et symbol som står for en lyd, ord, idé eller som på annen måte formidler informasjon. En glyf kan være et piktogram eller et ideogram, del av et skriftsystem og kan representere en stavelse eller logogram.
Fruits Basket

Handlingen

Hovedpersonen, Tohru Honda, mistet sin far da hun var veldig ung. Mens hun går på videregående dør moren, Kyoko, i en bilulykke og Tohru velger å bo hos sin bestefar. Etter noen måneder må huset til bestefaren ombygges, og hun velger å flytte ut og bo alene i et telt i skogen. En dag før hun drar til skolen går hun forbi et hus eid av Sohma-familien, hvor «prinsen» i klassen hennes, Yuki Sohma, bor. Etter skolen rammer et jordskjelv stedet der teltet hennes står og Sohma famlien tilbyr å gi henne et sted å bo imot at hun lager maten for dem og holder huset ryddig.
Den samme dagen hun flytter inn finner hun ut at Sohma-familien holder på en stor hemmelighet; når de blir svake eller blir omfavnet av en person av det motsatte kjønn, forvandles de til et av de tolv dyrene i det kinesiske horoskopet (inkludert katten).

Tohru Honda

Tohru Honda, hovedpersonen i serien, fremstilles som en høflig, optimistisk, ekstremt snill og uselvisk jente. Hun er datter av Kyouko Honda og Katsuya Honda, som begge er død. Ved starten av serien, etter at moren dør i en ulykke, velger hun å bo i et telt istedenfor å bo sammen med sine bestevenner, Arisa Uotani og Saki Hanajima, for å unngå å bli en byrde for dem. Senere flytter hun inn hos Sohma-familien og bor hos dem. Tohru beskriver seg selv som en person som elsker matlaging og rengjøring. Hun har en gjennomsnittlig høyde, brunt hår og brune øyne.

Kyo Sohma

Kyo Sohma er besatt av ånden til katten fra den kinesiske dyrekretsen. Hans fulle navn er Kyonkichi og han forvandles til en oransje katt når han blir klemt av det motsatte kjønn, eller når han er under mye stress. Katten er ikke et dyr i den kinesiske dyrekretsen, men legenden sier at katten kunne ha blitt med hvis ikke musen hadde lurt han. Dette gjør at han og Yuki Sohma (musen) ikke kommer overens og krangler hele tiden. Håret hans er langstrakt lyseoransje og han har en lugg som henger over de oransje-røde øynene hans.

Yuki Sohma

Yuki Sohma er besatt av ånden til musen fra den kinesiske dyrekretsen. Blant klassekamerater er han kjent som «Prince Yuki» eller «Prince Charming», men han er utrolig usikker og hater sitt feminine utseende. Han vet ikke hvordan han skal samhandle med andre mennesker og føler seg stadig ubetydelig. På tross av dette holder Yuki en rolig og samlet holdning mesteparten av tiden, og blir sjelden sint eller opprørt. Han er veldig formell og høflig når han snakker med andre utenom Kyo. Han er like høy som Kyo, har sølvgrått hår og lilla øyne.
Interferens

Interferens er fenomenet at svingninger på et punkt i et bølgende medium er lik summen av svingningene til alle bølgene som går gjennom punktet. Hvis for eksempel to bølger med samme amplitude møtes med samme fase i et punkt, vil svingningen i punktet bli summen, altså det dobbelte av hver enkelt. Dette kalles konstruktiv interferens. Hvis de derimot møttes i motfase, vil de oppheve hverandre, noe som kalles destruktiv interferens.
«Bølger kan være på nøyaktig samme sted til samme tid. Bølgene interfererer når de virker sammen og lager et felles bølgemønster. Utslaget i hvert punkt blir summen av utslagene til hver bølge.» 
«Når to bølger interfererer, lager de et samlet utslag som er lik summen av utslagene hos hver av bølgene. Vi skriver det samlede utslaget som 
y(t)=y₁(t)+y₂(t)
der  y₁(t) og y₂(t) er utslagene hos enkeltbølgene ved tidspunktet t. Utslagene kan være positive, negative eller null.
Elektromagnetisk interferens også kalt radio-frekvens interferens, forekommer av at en ekstern kilde interferer med en elektrisk enhet i form av elektromagnetisk induksjon, elektrostatisk kraft eller konduksjon. Et eksempel på dette kan være mobiltelefoner som intererferer med en annen enhet som opererer på samme frekvens og bølgelengde, f.eks en radio. Elektromagnetisk interferens kan også brukes med viten og vilje for å forstyrre, blokkere eller fastlåse for eksempel radiosignaler, kalt Jamming.
Rettsdrama

Et rettsdrama er et drama med rettslige hovedelementer, for eksempel fra et advokatmiljø eller handling i en rettssal. Rettsdrama kan være en undersjanger av kriminallitteratur, men kan også ha sivilrettslig handling. Et rettsdrama kan ha form av roman, skuespill, spillefilm, fjernsynsprogram eller andre dramatiske fremstillinger.
Blant kjente rettsdramaforfattere er John Grisham.
Skålebøl

Skålebøl er ei bygd i Øksnes kommune i Nordland. Den ligger på sørsiden av Hamnfjorden på Langøya.
KLM Royal Dutch Airlines

Historie

KLM ble etablert den 7. oktober  1919, noe som gjør det til verdens eldste flyselskap som fremdeles opererer under sitt opprinnelige navn. Selskapet startet operasjoner året etter, med en flygning fra London til Amsterdam. Men det skulle gå ett år til før selskapet begynte å operere ruteflygninger. 
Innen 1926 hadde KLM faste flygninger til Amsterdam, Rotterdam, Brussel, Paris, London, Bremen, København og Malmö. Selskapet startet også tidlig med interkontinentale operasjoner, og hadde allerede i 1929 en flyrute til Nederlandsk Østindia (nåværende Indonesia). Selskapet åpnet noen år senere nok en interkontinental rute mellom Amsterdam og Curaçao.
Flåten og antallet destinasjoner vokste i takt med det økende antallet passasjerer.  Selskapets drift opphørte under andre verdenskrig, men ble raskt reetablert etter krigens slutt.  Selskapet gikk til anskaffelse av enda større fly gjennom 1960-, 70- og 80-tallet, og dannet i 1989 en allianse med det amerikanske flyselskapet Northwest Airlines. I 2008 ble Northwest Airlines sammensluttet med Delta Airlines, og KLM fortsetter dette samarbeidet. Det norske flyselskapet Braathens var også medlem av denne alliansen frem til det fusjonerte med SAS i 2004. KLM er i dag medlem av flyalliansen SkyTeam.

Destinasjoner

Da Nederland er et lite land målt i areal, har KLM kun én innenriksrute, Amsterdam til Maastricht. KLM har imidlertid et omfattende internasjonalt nettverk, der de fleste ruter møtes på Schiphol lufthavn. Mindre ruter betjenes av datterselskapet KLM Cityhopper. Det er også et annet datterselskap, KLM Asia som ble dannet i 1995 på ruten til Taipei. Dermed slapp moderselskapet å fly til Taiwan og komme i klammeri med kinesiske myndigheter.
På langdistanse har KLM ruter til Nord- og Sør-Amerika, Midtøsten, Asia og Afrika. Selskapet har et nært samarbeid med Delta Airlines på ruter til USA.

Ulykker

Tenerife-ulykken 27. mars 1977 var en kollisjon mellom to Boeing 747 jumbojetfly fra KLM og Pan Am på rullebanen på Los Rodeos-flyplassen på Tenerife i Kanariøyene. Til sammen 583 mennesker omkom i ulykken. Med unntak av terrorangrepet 11. september 2001, er det den verste flyulykken som har forekommet.
Callington

Beskrivelse

På 1700-tallet var Callingtonområdet et av de viktigste gruveområder på De britiske øyer. Det fantes blant annet sølvforekomster i Silver Valley rett utenfor byen. Det er mange spor etter denne aktiviteten, men all gruvedrift er nedlagt. Ved Hingston Down drives fortsatt et stort granittbrudd.
Det gikk tidligere en sidegren av jernbanelinjen mellom Tavistock og Plymouth med Callington som endestasjon. Denne ble nedlagt i 1960-årene. Etter nedleggelsen ble nærmeste jernbanestasjon i Bere Alston.
Nr. 13

Priser

Serien ble tildelt Gullruten 2000 for beste situasjonskomedie og såpe.
Vindex

Utseende

Middelsstore til nokså store, blanke, avlange passalider. Hodet er blankt, mye bredere enn langt, med kraftige kjever. Pronotum er bredere enn langt. Dekkvingene har markerte punktstriper. Forleggene har små tenner langs det meste av yttersiden.

Levevis

Disse artene lever i tropisk skog, der de gnager i død ved.

Utbredelse

Slekten er utbredt i Mellom-Amerika, fra Mexico i nord til Nicaragua i sør.
Cannibal Holocaust

Handling

Fire filmskapere forsvinner etter å ha reist til regnskogen i Amazonas for å lage en dokumentar om kannibalstammer. Professor Harold Monroe reiser til jungelen for å lete etter dem. Omsider møter han en stamme med innfødte som besitter filmskapernes filmruller. I andre halvdel av filmen ser Monroe gjennom filmrullene som avslører hva som egentlig skjedde. Innholdet viser seg å være mer og mer urovekkende...
Filmens voldelige innhold inkluderer voldtekter, amputasjoner, rituelle drap, kannibalisme og en abort.
Fylkesvei 4200

Fylkesvei 4200 går mellom Nedland og Urdal i Flekkefjord kommune. Veien er 9,0 km lang.
Frem til 2019 hadde veien betegnelsen Fylkesvei 904.
Gallere

Gallere var det keltisktalende folket som var bosatt i Gallia i jernalderen og i den romerske perioden (grovt sett fra 400-tallet f.Kr. og fram til 400-tallet e.Kr.). Deres galliske språk utgjorde en hovedform av det fastlandskeltiske språk.
Gallerne som et folk synes å ha framstått en gang rundt 400-tallet f.Kr. som etterkommere av La Tène-kulturen nord for Alpene (spredt utover landområdene mellom elvene Seinen, midtre Rhinen, og øvre Elben). Ved 300-tallet f.Kr. var de spredt utover det mest av det som nå er Frankrike, Belgia, sørlige Tyskland, Østerrike, Tsjekkia og Slovakia, foruten også sørover innover Portugal og Spania, ved at de kontrollerte handelsrutene langs elvesystemene Rhône, Seinen, Rhinen og Donau. De ekspanderte også sin innflytelse ned i nordlige Italia, inn i Balkan, Transilvania, og Galatia.
Til tross for den kulturelle innflytelsen over dette store området hvor Gallia var hovedområdet, var gallerne aldri forent under enkelt hersker, men tidvis var galliske stammer i stand til å slå sammen sine styrker i større militære angrep og operasjoner. Deres makt nådde sitt høydepunkt tidlig på 200-tallet f.Kr. Framveksten til den romerske republikk etter slutten på den første puniske krig la i økende grad press på den galliske innflytelsen. Slaget ved Telamon i 225 f.Kr. ble utkjempet mellom den romerske republikken og gallisk allianse. Romerne var seierrike og økte sin innflytelse i nordlige Italia. Nederlaget ved Telamon var vendepunktet for en gradvis nedgang i gallisk innflytelse i løpet av 100-tallet f.Kr. som endte med den fullstendige erobringen av Gallia i Gallerkrigen på 50-tallet f.Kr. Primærkilden til gallerkrigene er Julius Cæsars egne skildringer (Commentarii de Bello Gallico på latin). 
Etter dette ble Gallia en provins under Romerriket. Gallerne ble etnisk og kulturelt i stor grad assimilert inn til latinsk befolkningen ved romerske bosettere. De hadde mistet sine stammeidentiteter ved slutten av 100-tallet e.Kr. Gallisk språk ble fortrengt av vulgærlatin og av forskjellige germanske språk fra 400-tallet e.Kr. og framover.
Badakhshan (provins)

Folket

Badakhshaniene er et eget etnisk-språklig og religiøst samfunn. De er etterkommere av persere som bosatte seg i området rundt år 1000 f.Kr. I afghansk Badakhshan er hovedspråket persisk. Dialektene som blir snakket i tadsjikisk Badakhshan hører til den østre grenen av de iranske språkene. De er slektninger av antikke Sogdian. Religionen er islam.

Geografi

Sammensetningen av fjelldistriktene, som består av alle de sørlige distriktene i Badahshan og de nordre fjellene og dalene i Nurestan (tidligere Kafiristan), ligner resten av Hindu Kush vestover. Hindu Kush er den sørlige kanten av et stort sentralt platå. Det brekker opp i lange spir sørover, der dalene ligger dypt i Nuristan, nesten isolert fra hverandre av de snødekte høydene som deler dem. I nord går platået gradvis nedover mot Amu-Darja, der det faller fra en gjennomsnittlig høyde på 4500 meter til 1200 meter rundt Faizabad, midt i Badakhshan.

Historie

Grensene ble avgjort av en anglo-russisk avtale i 1873 som anerkjente at «Badakshan med dets nærliggende område Wakhan» skal «tilhøre emiren i Kabul» og begrenset det til den venstre eller sørlige bredden av Amu-Darja. I vest ble grensen til Badakshan trukket i en linje som krysser platåene i Turkmenistan sørover fra der Kunduz og Amu Darya møtes til det østlige vannskillet til Tashkurghan-elva, går videre sørøstover, krysser Kunduz til den treffer Hindu Kush. Den sørlige grensen ble trukket langs fjellryggen til Hindu Kush så langt som Khawak-passet som leder fra Badakshan til Panjshir-dalen. Bortenfor dette var den ubestemt. 
I 1895 ble elva Pjandzj definert som grensen mellom det afghanske og russiske Badakshan. I Sovjetunionen ble den tidligere russiske delen organisert som Gorno-Badakhshan innen den tadsjikiske sovjetiske republikken (fra 1991 uavhengige Tadsjikistan).
Yumin

Yumin eller Qagantokay (kinesisk: 裕民县; pinyin: Yùmín Xiàn; uigursk: چاغانتوقاي ناھىيىسى / Çağantokay Nahiyisi) er et fylke i prefekturet Tacheng i den autonome region Xinjiang i Folkerepublikken Kina.
Befolkningen var på 51 121 innbyggere i 1999.
CityJet

Historie

CityJet blei oppretta i 1993. I januar 1994 begynte det flyginger fra Dublin til London City lufthavn i samarbeid med Virgin Atlantic Airways. I 1996 etablerte CityJet samarbeid med Air France. Det førte til at Air France overtok som eier av CityJet i 2000. Etter dette fant de fleste av CityJets flyginger sted på vegne av Air France. CityJet kjøpte opp det belgiske flyselskapet VLM Airlines.
I 2014 blei CityJet solgt fra Air France til Intro Aviation i Tyskland. Intro Aviation i 2015 solgte selskapet til ei gruppe leda av CityJets grunnlegger. I 2015 solgte SAS sitt finske datterselskap Blue 1 til CityJet. I 2017 kjøpte CityJet også det danske flyselskapet Cimber fra SAS. Ved salget av Cimber i 2017 solgte SAS også elleve Bombardier CRJ900-fly. Avtalen med CityJet om utleie av fly med mannskap for flyging av SAS-ruter blei inngått for seks år.
I oktober 2015 kunngjorde CityJet plan om å fornye flyflåten med Sukhoj Superjet 100. Plana innebar å fase ut British Aerospace Avro RJ85-maskinene selskapet hadde. De to første Sukhoj Superjet 100-flya kom til CityJet sommeren 2016.

Virksomhet

CityJet opererer egne ruteflyginger mellom London City lufthavn og Antwerpen, Dublin, Avignon, Toulon og Firenze. Mellom Amsterdam og London City lufthavn, Manchester og Newcastle flyr CityJet med rutesamarbeid (codeshare) med KLM.
Selskapet driver med utleie av fly med mannskap til andre flyselskap. Det tilbyr også charterflyginger for reiseselskap, i forbindelse med sportsarrangement, konserter og liknende.

Flyflåte

Flyflåten til CityJet består (juli 2017) av 15 British Aerospace Avro RJ85, 14 Bombardier CRJ900 og 6 Sukhoj Superjet 100.
Fylkesvei 3528

Fylkesvei 3528 går mellom Øvre Garta og Nedre Garta i Arendal kommune. Veien er 1,2 km lang.
Frem til 2019 hadde veien betegnelsen Fylkesvei 139.
De Bello Alexandrino

De Bello Alexandrino («Om den aleksandrinske krig»), eller Bellum Alexandrinum («Den aleksandrinske krig») anses å være en selvbiografi, skrevet av Julius Caesar. Forfatterskapets autentisitet har imidlertid blitt omtvistet.
De Bello Alexandrino behandler blantd annet Caesars felttog i Egypt.
Guy de Maupassant

Bakgrunn

Guy de Maupassant vokste opp hos sin fraskilte mor i Normandie, i det for sine klippeformasjoner kjente stedet Étretat, der naturen fascinerte ham svært. Maupassant hatet religion allerede i skoletiden, men han likte dikt og teater. Han tok studenteksamen i 1870, da den fransk-preussiske krig brøt ut, og deltok som frivillig i hæren. 
Etter krigen flyttet han i 1871 til Paris og virket som tjenestemann, først i marineministeriet, senere i undervisningsministeriet. Han sluttførte aldri sine juridiske] studier og vantrivdes også med sine embetsmannstjenester. Derimot hadde han et rikt selskapsliv og tilbragte mye tid hos kvinner, ikke minst på bordell.

Forfatter

Maupassants litterære karriere skjøt fart da den kjente forfatteren, morens familiebekjent Gustave Flaubert viste interesse for hans tekster. Gjennom Flauberts kontakter ble Maupassant knyttet til mange kjente representanter innen den realistiske og naturalistiske skole, blant dem forfattere som Émile Zola, Ivan Turgenjev og Henry James. Gjennom Flaubert tok Maupassant sikte på iakttagelsens små detaljer i skrivingen, selv om Maupassant skisserte sine handlinger mer sparsommelig med et minimum av interiører og eksteriører. 
Maupassant er betraktet som stamfar til den moderne novelle. Han kunne skrive en dyktig handlingsgang og ble et forbilde for forfattere som Somerset Maugham og O. Henry i dette henseende. Hans fortellinger om kostbare smykker, som «La parure», ble etterlignet med en vri av Maugham («Mr Know-All», «A String of Beads») og av Henry James («Paste»).
Ved å ta stikkord fra Honoré de Balzac skrev Maupassant bekvemt i både realistiske som fantastiske sjangre; fortellinger og romaner som henholdsvis «L'Héritage» og Bel-Ami hadde som mål å gjenskape tiden under den tredje franske republikk på realistisk vis, mens derimot mange av hans noveller (eksempelvis «Le Horla» og «Qui sait?») beskrev åpenbart overnaturlige fenomener.
Det overnaturlige hos Maupassant er imidlertid ofte underforstått som et symptom på hovedfigurens engstelige eller plagede sinn. Maupassant var fascinert av den voksende interessen til psykiatrien og fulgte de offentlige forelesningene til Jean-Martin Charcot mellom 1885 og 1886. Denne interessen er reflektert i hans skjønnlitteratur.
Guy De Maupassant er gravlagt i seksjon 26 ved kirkegården Cimetière du Montparnasse i Paris.
Martine Aubry

Bakgrunn

Aubrys far, Jacques Delors, var tidligere finansminister under president François Mitterrand, og satt som president for Europakommisjonen i ti år (1985–1995).

Politisk karriere

Martine Aubry gikk inn i PS i 1974, og ble utnevnt til arbeidsminister av daværende statsminister Édith Cresson i 1991. Hun mistet denne posten i 1993 da høyresiden vant valget. Hun fikk posten som arbeids- og solidaritetsminister da Lionel Jospin ble valgt til statsminister i 1997.
Hun er mest kjent for å ha fått vedtatt den kontroversielle loven om 35-timers arbeidsuke, kjent som «Loi Aubry» (etter den franske tradisjonen med å navngi lover etter ministeren som innfører dem), som reduserte den normale arbeidsuken fra 39 til 35 timer.
Hun gikk av som minister i 2001 for å bli valgt til ordfører i Lille etter Pierre Mauroy. Til overraskelse for mange franske velgere og Aubry selv, mistet hun deretter plassen i Assemblée nationale i parlamentsvalget 2002.

Kampen om ledervervet i november 2008

Sosialistpartiets valg av ny leder i november 2008 ble uvanlig spennende. Partiets landsmøte greide ikke å bli enige om hvem som skulle overta ledervervet etter François Hollande, og ledervalget ble lagt ut til uravstemning blant partiets medlemmer. I første valgomgang fikk Martine Aubry 34,73 prosent av stemmene, mens Ségolène Royal, som tapte mot Nicolas Sarkozy i presidentvalget 2007, fikk 42,45 prosent. I og med at ingen av kandidatene fikk over halvparten av de avgitte stemmene, ble det arrangert en andre valgomgang. Da de ca. 250 000 stemmene var talt opp, skilte det bare 102 stemmer i Aubrys favør (50,04 % mot 49,96 %).
Brevechelidonium

Utseende

Middelsstore, slanke, grønnlig metallisk fargede trebukker. Antennene er omtrent så lange som kroppen, litt fortykkede mot spissen. Hodet er noe snuteformet forlenget. Pronotum er avrundet sekskantet. Dekkvingene er nokså jevnbrede. Beina er lange og tynne, mørkt fargede.

Levevis

Larvene utvikler seg i ved av løvtrær.

Utbredelse

Artene er kjent fra Thailand, Borneo og Vest-Malaysia.